**Dr.sc. Vlado Azinović, redovni profesor, predsjednik**

**Dr.sc. Nerzuk Ćurak, redovni profesor, član/mentor**

**Dr.sc. Sead Turčalo, vanredni profesor, član**

Sarajevo, 12.10.2021.

**VIJEĆU FAKULTETA POLITIČKIH NAUKA**

**UNIVERZITETA U SARAJEVU**

Na osnovu člana 59. tačka m) Statuta Univerziteta u Sarajevu, a u skladu sa odredbama članova 59, 36, 40, 41, 42. i 43. Pravila studiranja za treći ciklus studija na Univerziteta u Sarajevu, Senat je, na 29. elektronskoj sjednici održanoj 22.07.2021. godine, donio odluku o obrazovanju Komisije za ocjenu doktorske disertacije doktoranta Zlatana Hadžića, MA pod naslovom *Izraelsko-palestinski konflikt u kontekstu (geo)politike emocija*, u sastavu:

 **Dr.sc.Vlado Azinović, redovni profesor, predsjednik**

 **Dr.sc. Nerzuk Ćurak, redovni profesor, član/mentor**

 **Dr.sc. Sead Turčalo, vanredni profesor, član**

U skladu sa članom 41. Pravila studiranja za treći ciklus studija na Univerzitetu u Sarajevu, dana 14.09.2021. godine zakazana je i održana prezentacija radne verzije projekta doktorske disertacije doktorskog kandidata Zlatana Hadžića. Nakon što su članovi Komisije saslušali iscrpno i uvjerljivo izlaganje doktoranta Hadžića o radnoj verziji projekta doktorske disertacije, Komisija je, sa velikim zadovoljstvom, uz nekoliko konstruktivnih sugestija za budući znanstveni rad kandidata, prihvatila radnu verziju kao finalnu.

Radna verzija doktorske disertacije je upućena na Univerzitet, na softversku provjeru, detekciju plagijarizma kojom je utvrđeno da se u potpunosti radi o originalnom naučnom djelu.

Na osnovu člana 43. stav (1) Pravila studiranja za treći ciklus studija na Univerzitetu u Sarajevu, Komisija je sačinila slijedeći

**I Z V J E Š T A J**

1. **Biobibliografski podaci o kandidatu**

Zlatan Hadžić rođen je 22. augusta 1976. godine u Sarajevu. Završio je Fakultet arapskog jezika i književnosti 2002. godine u Medini, KSA s ocjenom „odličan s prvim stepenom časti“ (4,85). Magistrirao je na Fakultetu za ekonomiju i društvene nauke IBU-a u Sarajevu 2015. godine i stekao zvanje „magistar menadžmenta“. Doktorant je na Fakultetu političkih nauka Univerziteta u Sarajevu, Odsjek sigurnosnih i mirovnih studija. Radio je kao prevodilac i konsultant za arapski jezik tokom osnovnog studija (ambasada BiH, vlada KSA), te je sudski tumač za arapski jezik od 2004. godine do danas. Radio je kao menadžer za tržišni razvoj u firmi DNC (DNC – Spinnaker) d.o.o., direktor firme Recro-Net ME FZ LLC u Dubaiju, te kao konsultant za ITCC Group d.o.o. Od 2014. godine je stručni savjetnik u Agenciji za statistiku BiH (Odjel za demografiju i socijalne statistike). Član je Internacionalne ekspertske grupe za statistiku izbjeglica i interno raseljenih osoba (EGRIS) od 2016. godine, te je učestvovao u razvoju i izradi izvještaja o statistici interno raseljenih osoba pod naslovom „Technical Report on Statistics of Internally Displaced Persons“ iz 2018. godine (UN-ovo izdanje). Učestvovao je na velikom broju domaćih i međunarodnih ekonomskih i statističkih foruma, seminara i radionica (IIASA Laxenburg, UN WDF itd.). Do sada je objavio sljedeće radove:

1. Geopolitika straha u zemljama Evropske unije pogođenim valom izbjeglica i imigranata, *Democracy and Security in Southeastern Europe*, 2018., str. 4-13.

2. Terorizam nakon vojnog poraza IDIL-a – historijske paralele, *Democracy and Security in Southeastern Europe*, 2018., str. 59-66.

3. Intuition in Decision Making: Comparison of Middle-Eastern and European Decision Making Styles, u: *Duman, T., Obralić, M. (Eds.), Regional Economic Development Business Perspectives*. *Presented at the International Conference on Economic and Social Studies (ICESoS’15),* International Burch University, Sarajevo, 2015., str. 182–187.

1. **Prikaz sadržaja doktorske disertacije**

Doktorska disertacija naslova *IZRAELSKO-PALESTINSKI KONFLIKT U KONTEKSTU (GEO)POLITIKE EMOCIJA* sastoji se od uvoda, četiri osnovna dijela i zaključnih razmatranja. U okviru disertacije se nalazi sažetak, zahvala, lista dijagrama, lista slika, lista mapa, lista grafikona, lista tabela i lista skraćenica, te dva priloga. Autor disertacije je, također, zasebno priložio Pomoćni dokument sa 605 izraelskih i 901 palestinskim tekstovnim korpusom sa pripadajućim šiframa korištenim u mašinski potpomognutoj (*Wmatrix4* softver) kvalitativnoj analizi diskursa uz pomoć tekstovnih korpusa, te detaljnim rezultatima statističkih testova i analize istraživanja. Lista referenci na kraju disertacije sadrži popis korištene literature sa 548 bibliografskih jedinica.

U *UVODU* su, pored kratkog obrazloženja teme doktorske disertacije i definiranja problema i predmeta istraživanja, naznačeni ciljevi istraživanja i navedene hipoteze na sljedeći način:

Generalna hipoteza glasi: *Emocije proistekle iz politički i geopolitički motiviranih afektivnih narativa snažno utječu na izraelsko-palestinski konflikt*.

Posebne hipoteze glase:

• Emocije imaju veliku ulogu prilikom donošenja odluka u političkom i geopolitičkom kontekstu.

• Geopolitička pozicija Palestine i Izraela igra važnu ulogu u izraelsko-palestinskom konfliktu.

• Historijski i pseudohistorijski narativi imaju značajnu ulogu u izraelsko-palestinskom konfliktu.

• Moderni nacionalni identiteti imaju veliku ulogu u izraelsko-palestinskom konfliktu.

• Afektivni narativi protkani mitovima kao jezik sinhronizirajuće intersubjektivne realnosti utječu na izraelske i palestinske predodžbe o sebi samima i njihove međusobne odnose.

Definiran je najprikladniji metod naučnog istraživanja i prikupljanja podataka u formi *analize (sadržaja) dokumenata*, i to putem kritičke *analize diskursa uz pomoć tekstovnih korpusa* (*corpus-assisted discourse analysis*) – odnosno *studije diskursa uz pomoć tekstovnih korpusa* (*corpus-assisted discourse studies*, CADS) – koja predstavlja mješovitu kvalitativnu i kvantitativnu metodu, kombinaciju empirijske i hermeneutičke metode, čija je svrha umanjivanje predrasuda istraživača, te je korisna u slučaju društvene, kulturološke i političke reprezentacije. Kvalitativna analiza potpomognuta kvantitativnom metodom provedena je uz pomoć statističkog alata i softvera za lingvističku analizu i poređenje tekstovnih korpusa pod imenom *Wmatrix4*. *Metod studije slučaja* je odabran kao pomoćna metoda radi proučavanja savremenih fenomena u realnom kontekstu, odnosno zbog karakterističnog korištenja *komparativne metode* te važnosti studije krucijalnih slučajeva za empiriju koji se mogu pokazati presudnim za teoriju. Autor disertacije je potom definirao izvore podataka sa posebnim naglaskom na pouzdanost i validnost istraživanja, odnosno njegovu naučnu i društvenu opravdanost, te nakon definiranja osnovnih izraza kategorijalno-pojmovnog sistema obradio naučna i druga saznanja o temi istraživanja sa očekivanim rezultatima.

U prvom dijelu disertacije pod naslovom *(GEO)POLITIKA EMOCIJA* iscrpno je kritizirana tradicionalna paradigma u razumijevanju društveno-političke stvarnosti temeljem matematičkih pretpostavki i, u ekonomskoj refleksiji na neizvjesnost nastalih, aksioma *racionalnog izbora* i *utilitarizma*. U tom smislu, idealizirana misao o racionalizmu nasuprot negativno percipiranom afektu i emocijama u djelima autora prosvjetiteljstva preobražena je u etički princip i kriterij, a ideološki konstruirana predstava o kakvoći ljudske racionalnosti pretočena je u znanstvenu misao. Tako pojmljena racionalnost izražena u formi *teorije očekivane korisnosti*, koja se oslanjala na jednostavnu pretpostavku da se društveno-politički agenti, dakle političke djelatne sile rukovode maksimama konzistencije i koherentnosti u procesu maksimiziranja korisnosti, ugrađena je u sve ideološko-teorijske inkarnacije modernih humanističkih svjetonazora – socijalnog humanizma, liberalnog humanizma i ranog evolucijskog humanizma. Preskriptivni aksiomi *utilitarizma* u funkciji deskriptivnih determinanti društveno-političke realnosti proizveli su sistemske grešake u ideološkim „naukama“ s kraja 19. i početka 20. stoljeća, čiji su izomorfni geopolitički diskursi u kontekstu država i njihove međusobne igre moći uobličeni scijentističkom reprezentacijom proisteklom iz onoga što se naziva *socijalnim darvinizmom*. Autor disertacije je osvijetlio kakvoću sistemskih grešaka *racionalnog izbora*, koji je u svojoj teorijskoj ravni trebao dovesti do krucijalne transformacije evropskog prostora na kome je nastao, no njegov neuspjeh oličen u usponu nacizma, rasizma i narativnim zabludama marksizma, raznovrsnim manifestacijama scijentizma, na najbolji način je ilustrirao njegovu deskriptivnu neadekvatnost i prominentnost utjecaja grupnih identiteta, vrijednosti, osobina ličnosti i kompleksnih procesa motiviranog rasuđivanja na političko odlučivanje. Neuspjeh integracije Jevreja u evropskom prostoru i nezabilježen porast antisemitizma upravo nakon osvita prosvjetiteljske epohe za Maxa Nordaua, jednog od evropskih cionističkih jevrejskih mislilaca predstavljao je dokaz da utilitarne intelektualne vježbe racionalizma ne oslikavaju društveno-političku stvarnost geografskog prostora „natopljenog“ emocijama ljudi koji ga nastanjuju. U tom smislu autor disertacije se rukovodio opservacijama Nigela Thrifta, utemeljitelja *nereprezentativne teorije* u geopolitici o nesrazmjeru akademske pažnje i političke prakse na razmeđu racionalnog i iracionalnog. Opovrgavajući misao o ljudima kao „ekonima“ u društveno-političkom životu, iscrpno je obradio naučne teorije modernih istraživača, prije svega *teoriju ograničene racionalnosti* Herberta Simona, *prospekt teoriju* Kahnemana i Tverskog i *teoriju upravljanja užasom* Greenberga i dr. Također je objašnjen značaj kognitivne revolucije, mita, ideologije i narativa, odnosno zaštićenih vrijednosti, svjetonazora i identiteta. Učesnici u (geo)političkim aktivnostima nisu mašine maksimiziranja korisnosti čija su deliberacija i namjera neovisne o okviru, definiciji situacije i političkom usmjeravanju, nego su determinirani balansom emocionalnog i proceduralno racionalnog, s većim učešćem afektivno-emocionalnog ispunjenog aspiracijama, koje se oslanjaju na zaštićene vrijednosti proistekle iz kulture i identiteta. To je posebno istina u slučaju izraelsko-palestinskog konflikta u kojem civilizacijska taksonomija kroz afektivno-diskurzivnu praksu ispunjenu kulturološkom reprezentacijom igra pivotalnu ulogu.

Drugi dio disertacije nazvan *PALESTINA I IZRAEL U PROSTORU I VREMENU* bavi se fenomenom geohistorijske imaginacije u kontekstu historijskih Palestine i Izraela. Autor disertacije je ukazao na činjenicu da su afektivno-diskurzivna praksa i afektivni narativi izraelsko-palestinskog konflikta ispunjeni kulturološkom reprezentacijom drevne historije u standardnom (geo)političkom diskursu. Drevne političke tvorevine i događaji reinterpretirani su biblijskom historijom i kulturološkom reprezentacijom islamske tradicije u savremenom zvaničnom (geo)političkom diskursu ispunjenom emocijama, koji kreira moralnu hijerarhiju i kojim se opravdavaju (geo)politički zahtjevi i ciljevi. Kako su abrahamske tradicije rasadnici svetih historija i prevladavajućeg pogleda na geopolitičke prilike i stvarnost drevnog svijeta, autor ove disertacije utvrdio je da je potrebno radi suvislog razumijevanja i definiranja afektivno-diskurzivne prakse (geo)politike emocija u kontekstu izraelsko-palestinskog konflikta napraviti odmak od heurističkog rezoniranja motiviranog milenijskim kulturološkim nasljeđem. Zbog navedenog razloga sprovedena je opsežna i detaljna historijska analiza stvarnosti drevnog svijeta, koja se oslanja isključivo na naučne nalaze i arheološka istraživanja, čime je napravljena razdjelnica između historije literature i predodžbi koje proizlaze iz identitarno-kulturoloških drama i historije događaja i objektivne stvarnosti. Oslanjajući se na istraživanja autora poput Nielsa Lemchea, Israela Finkelsteina, Nadava Na'mana, Jana Retsoa, Geralda Hawtinga, Yasira Suleimana, Christian Robin, Shlomoa Dov Goiteina, Bernarda Lewisa i drugih autor je oslikao milenijske historijske sekvence, počevši od stvarnosti sjevernog kraljevstva Izrael, južne Judeje i drevne Palestine kao malih i slabo utjecajnih kraljevina semitskog zapada, koje su bile pod dominacijom Aramejaca iz Damaska, njihovog jezika i kulture i pod stalnim geopolitičkim pritiskom mezopotamskih imperija i Egipta. Pad za to vrijeme tolerantnog, multikulturalnog i multietničkog Ahemenidskog Carstva pred naletom manje tolerantnih ali snažnih Makedonaca kreirao je geopolitičke dileme civilizacijskog karaktera, čiji eho odzvanja i danas. Nikakvog posebnog neprijateljstva tokom drevne historije nije bilo između žitelja semitskog zapada, odnosno Levanta (Šama), štaviše, stiješnjeni između mezopotamskih imperija i Egipta, žitelji semitskog zapada su se udruživali u pokušaju pružanja otpora zavojevačima. Ime Palestina je historijski gledano postalo prominentno u geopolitičkoj imaginaciji, dok su Judeja i Izrael postale prominentne u religijskoj imaginaciji. Krupne geopolitičke promjene su proizvele ideološko-mitološke aktivnosti iz kojih su izrasle moderne kulturološke i pseudohistorijske predodžbe o drevnom Bliskom istoku. Detaljno je obrađena razdjelnica Izraela historije i Izraela konfesije i vjerovanja, sraz grčko-rimske civilizacije i jevrejskog milenijarizma iz čega je proisteklo kršćanstvo, rušenje Doma Svetinje u Jerusalemu i začetak antisemitizma, uspon arapsko-islamske zajednice nakon stoljetnih ratova Rima i sasanidskog Irana te povratak geografije Bliskog istoka pod semitsku vlast, uspon arapskog jezika nakon što je aramejski ustuknuo pred grčkim jezikom i arapstva kao kohezione jezičke kategorije koja je preplavila cijeli Bliski istok. Objašnjen je odnos arapstva i Palestinaca, a posebna pažnja je posvećena vezama Arapa i Jevreja kroz milenije, koji su živjeli isprepleteno na Bliskom istoku, svjesni međusobne srodnosti, veoma često s teško ustanovljivim razdjelnicama, kao u slučaju judeoarapske jemenske kraljevine Himjer, ili prvobitne muslimanske zajednice u Medini, koja je formirala zajedničku državu s judeoarapskim plemenima i arapskim paganima u jedinstvenom poduhvatu kreiranja političkog entiteta sastavljenog od različitih konfesija. Kritizirani su hagiografski narativi, kulturološke i orijentalističke reprezentacije odnosa muslimana i Jevreja.

Treći dio disertacije pod naslovom *IZRAELSKO-PALESTINSKI KONFLIKT I MODERNI NACIONALNI IDENTITETI* bavi se društveno-političkim prilikama nakon propasti muslimanskih univerzalnih država na Bliskom istoku i pojave nacionalizma, društvenog konstrukta oprečnog idealiziranim bliskoistočnim paradigmama. Autor disertacije je iscrpno obradio razvoj modernog jevrejskog identiteta kroz cionizam i „revoluciju“ protiv klasičnog judaizma, zapravo egzilskih praksi proisteklih iz judaizma, i njegove utilitarne reinterpretacije u činu kreiranja jedinstvene jevrejske nacije. Jevrejsko prosvjetiteljstvo i modernizam nisu omogućili Jevrejima integraciju u evropska društva osim nekih iznimki, štaviše, čin racionaliziranja evropskog nasljeđa učinio je antisemitizam još nesmiljenijom rasističkom praksom. Prikazan je razvoj cionističke misli i njena potonja diverzifikacija. Vestfalski poredak je nametnuo Bliskom istoku naciju, u izvornoj percepciji rane muslimanske imaginacije pokuđenu tribalnu kategoriju. U tom smislu, obrađen je razvoj arapskih bliskoistočnih identiteta, uključujući palestinski, kroz tri iskustva: etnoreligijsko, iskustvo liberalnog nacionalizma i radikalnog arapskog nacionalizma. Obrađen je i *islamizam* kao reakcija na aktivnosti radikalnog arapskog nacionalizma protiv liberalnog nacionalizma, koji je u sebi nosio iskustvo islamskog modernističkog preporoda te postislamistička evolucija islamističkih pokreta. Prikazan je razvoj modernog nacionalnog identiteta Palestinaca u okrilju PLO-a i uspon naizgled anacionalnih, islamističkih pokreta poput Hamasa. Slijedeći realpolitičke smjernice kroz saradnju s kolonijalnim silama, posebno Velikom Britanijom, čija je biblijskoj historiji sklona kulturološko-civilizacijska imaginacija protestantskog karaktera eksplicitno racionalizirana Balfourovom deklaracijom, Cionistička organizacija uspjela je na području historijske Palestine kreirati modernu Državu Izrael u formi evropskog, utilitarističkog i ekskluzivističko-nacionalnog entiteta u kojem samo jedna skupina ima kolektivna prava. Nakon ovog perioda društveno-politička imaginacija Izraelaca, odnosno Palestinaca i Arapa općenito, definirana modernim nacionalnim identitetima gledala je na sebe i one druge jasno ustanovljenim moralnim hijerarhijama kulturoloških predodžbi, a ne kroz prizmu historijske stvarnosti. Narativi i jednih i drugih bili su protkani evropskim utjecajem i predrasudama, s tim da je njihova prominentnost u palestinskom kontekstu opala u korist normativnih narativa jer nisu bile dijelom tradicionalnih bliskoistočnih netrepeljivosti, dok su u određenim, desno orijentiranim, naknadnim segmentima cionističkog konteksta, tačnije u okrilju revizionističkog cionizma nakon 1977. godine i opadanja utjecaja izraelske ljevice i cionističkih veterana ti narativi, odnosno afektivno-diskurzivne prakse postale usklađene sa zapadnjačkom desnicom a odnos prema Palestincima oštriji. Obrađena je i narastajuća asimetrija između normativne i kulturološko-civilizacijske dimenzije izraelsko-palestinskog konflikta u međunarodnom kontekstu, koja je proizvedena u okvirima zapadnjačke kulturološko-civilizacijske imaginacije kolonijalnog karaktera usklađene sa interesima zapadnih imperijalnih sila. Spomenuta asimetrija postala je krajnje izražena nakon terorističkih napada od 11. septembra. Autor disertacije je posebno obratio pažnju na tok samog konflikta, tzv. mirovni proces, formiranje normativnog narativa o konfliktu i njegovu poziciju u odnosu na objektivne (geo)političke okolnosti i moderne, civilizacijskom taksonomijom protkane, lokalne i internacionalne (geo)političke narative.

U četvrtom dijelu disertacije pod naslovom *EMOCIJE I AFEKTI KAO ISHODIŠTE (GEO)POLITIČKE STVARNOSTI U IZRAELSKO-PALESTINSKOM KONFLIKTU* prezentirana je detaljna metodologija istraživanja i rezultati istraživanja. Autor disertacije je s ciljem razumijevanja (geo)politike emocija u izraelsko-palestinskom konfliktu sakupio sva raspoloživa obraćanja najviših izraelskih i palestinskih zvaničnika te zvanične izjave institucija vlasti i njihovih glasnogovornika u periodu od 1. januara 2011. godine do 30. septembra 2020. godine. Prikupljeno je 605 dokumenata sa izjavama i obraćanjima izraelskih dužnosnika i zvaničnika, odnosno 901 dokument iste vrste palestinskih dužnosnika i zvaničnika. Dokumenti su šifrirani i razvrstani u izraelski tekstovni korpus i palestinski tekstovni korpus. Autor je potom pristupio kritičkoj *analizi diskursa uz pomoć tekstovnih korpusa*, odnosno analizi kroz CADS, provodeći mješovitu kvalitativnu analizu potpomognutu kvantitativnom metodom uz pomoć statističkog alata i softvera za lingvističku analizu i poređenje tekstovnih korpusa *Wmatrix4*, kojeg pokreće *cloud* infrastruktura Univerziteta Lancaster u Velikoj Britaniji u koju su učitani a potom mašinski kvantitativno obrađeni izraelski i palestinski šifrirani dokumenti (tekstovni korpusi) s ciljem što nepristrasnije kvalitativne interpretacije pomoću ranije navedenih naučnih teorija u kontekstu (geo)politike emocija. U svrhu provjere validnosti svoga modela autor disertacije se konsultirao s profesorom Paulom Raysonom, kreatorom softvera *Wmatrix4* i profesoricom Ruth Breeze, koja je 2019. godine provela slično istraživanje u kontekstu *Brexita*. Pored naglaska na simultanost utjelovljenog registriranja događaja i proizvodnje značenja u sličnim istraživanjima, odnosno nemogućnosti da se razdvoji deliberacija od emocije i afekta, autor disertacije se u analizi fokusirao na nalaze *Semantičke grupe E – Emocionalne akcije, stanja i procesi* ali i na sve druge aspekte tekstovnih korpusa u kontekstu (geo)politike emocija, odnosno pozicioniranja (geo)političke stvarnosti u domen heurističkog i emotivnog, polazeći od činjenice da afektivni narativi kao takvi, dakle (geo)političko usmjeravanje i definiranje situacije, imaju svoju neurobiološku funkciju na nivou semantičko-jezičke strukture, a posebno u uvjetima neizvjesnosti i konflikta. (Geo)politički diskursi postaju stvarnost tek u dimenziji emocija iz koje se potom pretaču u društvenu stvarnost, koja ih potom održava i tako natopljena emocijama proizvodi dojam realnosti. U prilog navedenom, rezultati istraživanja pokazuju da je približno desetogodišnja afektivno-diskurzivna praksa kod izraelskih i palestinskih zvaničnih instanci u prosjeku protkana značajno većim stupnjem emocija (ITK: 1,76; PTK: 1,58) nego što se može naći u afektivno-diskurzivnoj praksi UKIP-a (1,08) tokom vanrednog geopolitičkog šoka u vezi s migrantima i *Brexitom* u daleko kraćem vremenskom periodu. MWU test putem IBM SPSS-a je pokazao da nema statistički značajne razlike u intenzitetu afektivno-diskurzivne prakse Palestinaca i Izraelaca. Izraelski narativi naglašavaju nasilnost, civilizacijski aspekt konflikta i oslanjaju se na heuristiku biblijske historije, dok palestinski narativi ističu nasilnost konflikta, domen gubitka i insistiranje na normativnom narativu.

U *ZAKLJUČNIM RAZMATRANJIMA* autor disertacije je iznio rekapitulaciju sadržaja rada i diskusiju rezultata istraživanja u kontekstu postavljenih hipoteza. Uočio je asimetriju između identitarno-kulturološke i normativne dimenzije u (geo)političkom diskursu izraelsko-palestinskog konflikta u korist prve, detektirajući kakvoću savremenog geopolitičkog restruktuiranja u odmicanju od normativne taksonomije ka kulturološko-civilizacijskoj. Zaključio je da se posvećenost normama treba crpiti iz kulturoloških vrela Izraelaca i Palestinaca koja su historijski gotovo istovjetna, a ne iz kulturoloških reprezentacija dominantnih geopolitičkih sila, te da je od suštinske važnosti za teorijsku i djelatnu dimenziju razumijevanja i odnosa prema izraelsko-palestinskom i njemu sličnim konfliktima promjena temeljne paradigme političke refleksije preskriptivno-deskriptivnog karaktera u onu deskriptivno-preskriptivnog karaktera sa pozitivnom adaptacijom naučnih saznanja o ljudima u praktičnoj domeni umjesto racionalističkih predodžbi o njima.

### Mišljenje i prijedlog Komisije

Doktorska disertacija Zlatana Hadžića je originalan i samostalan interdisciplinarni rad visokog nivoa znanstvene akribije.

Istraživanje se referiralo na različite znanstvene oblasti, discipline i subdiscipline, uključujući politologiju, geopolitiku, političku geografiju, psihologiju, političku filozofiju, kulturologiju, historiju, kolonijalne i regionalne studije.

U izradi doktorske disertacije kandidat je izveo valjano teorijsko zasnivanje problema istraživanja te je ponudio rad koji predstavlja izuzetno vrijedan i nemjerljiv doprinos razvoju geopolitike emocija kao subdiscipline suvremene teorijske interpretacije geopolitike i geopolitičkog. Ipak, vrijedi konotirati da je ovim naučnim radom kandidat Zlatan Hadžić napravio originalne prodore i u druge discipline mišljenja pa je ova doktorska teza i paradigmatski primjer naučnog rada interdisciplinarnog prosedea. Predmetna disertacija zbiljski je novum u mišljenju, impresivni doprinos razvoju regionalnih studija Bliskog i Srednjeg istoka, sa novim uvidima, zasnovanim na relevantnoj literaturi te obilju primarnih izvora koji su legitimirali teorijski skeleton Hadžićevog istraživanja kao naučno djelo, *par exellence*.

Izvjesno je da će ova disertacija, kada bude publicirana, a ako je Komisija u što uvjerena, onda je uvjerena u društvenu i naučnu opravdanost publiciranja ovog doktorskog rada, podići nivo razumijevanja složenog svijeta geopolitičkih odnosa unutar povijesne i simboličke palestinsko-izraelske trajektorije. Radi se o istraživanju koje se može preporučiti kao nezaobilazno štivo u nastavi na fakultetima političkih nauka - posebno unutar politologije, međunarodnih odnosa i sigurnosnih studija, ali i njima srodnih društvenih i humanističkih disciplina koje se izučavaju na drugim bosanskohercegovačkim fakultetima društvenog i humanističkog usmjerenja.

U takav sud nas uvjeravaju kandidatova znanstvena utemeljenost i originalna teorijska imaginacija koji su, kao oruđe spoznaje, omogućili kandidatu da izvrši dubinsko istraživanje jednog od najkompleksnijih (geo)političkih fenomena našega svijeta, znalačkom dekonstrukcijom imperijalnih, regionalnih i lokalnih geopolitičkih kodova, bilo da su destilirani kroz psihološke teorije kao znanstveni argument geopolitike emocija, bilo da su noseći stubovi geopolitičkih reprezentacija predstavljenih u višestrukim znanstvenim registrima historijske i recentne provenijencije.

Komisija stoga smatra i jednoglasno konstatira da doktorska disertacija Zlatana Hadžića zadovoljava sve relevantne uzuse znanstvenog rada na izuzetno visokom nivou.

Cijeneći iskazane karakteristike, obilježja i ocjene, te ukupan znanstveni doprinos analiziranoga rada, **Komisija predlaže Vijeću Fakulteta političkih nauka Univerziteta u Sarajevu da potvrdi ovaj Izvještaj i zakaže javnu odbranu doktorske disertacije Zlatana Hadžića, o temi *Izraelsko-palestinski konflikt u kontekstu (geo)politike emocija.***

 K O M I S I J A

 **Dr.sc. Vlado Azinović, redovni profesor, predsjednik**

 **---------------------------------------------------------------------**

 **Dr.sc. Nerzuk Ćurak, redovni profesor, član/mentor**

 **------------------------------------------------------------------**

 **Dr.sc. Sead Turčalo, vanredni profesor, član**

 **-------------------------------------------------------------------**